कुमार विश्वास को केजरीवाल ने राज्यसभा में नहीं भेजा, अच्छा किया। विश्वास का भी साहित्य-संसार में वैसा ही अधि-मूल्यांकन हो गया है, जैसा केजरीवाल का राजनीति की दुनिया में हो गया था। सो, प्रेमचंद के देश की संसद में गुलशन नंदा के प्रवेश को बाधित करने में केजरीवाल से कोई पाप नहीं हुआ है। आशुतोष भी पत्रकारिता-संसार के कोई पराड़कर, गणेश शंकर, कुलदीप नायर या राजेंद्र माथुर नहीं थे कि राज्यसभा उनसे सुशोभित होती। इसलिए केजरीवाल इस मामले में भी दोष-मुक्त हैं। अपने एक हां-मिलाऊ पट्ठे को दिल्ली की सल्तनत का सर्वेसर्वा बना देने के बाद दूसरे पट्ठे को राज्यसभा में अपनी पार्टी का नेता बनाने का कलियुगी करतब भी कोई गै़र-पारंपरिक काम नहीं है। बावजूद इसके, सुशील गुप्ता और नारायण दास गुप्ता की गोद चले जाने का सियासी-पाप करने के बाद राजनीति की वैतरिणी केजरीवाल आगे किस पुण्य के सहारे पार करेंगे, वे ही जानें।